Brun fluesopp

Brun fluesopp (Amanita regalis) er en giftig sopp som ligner rød fluesopp, men har brun eller gulbrun hatt. Den antas å inneholde de samme giftstoffene som rød fluesopp og i tilsvarende konsentrasjon.

Beskrivelse 
Brun fluesopp er svært lik rød fluesopp. I likhet med de andre fluesoppene har den både ytre og indre hylle, slik at den får en hudaktig ring på stilken, hudlapper på hatten og en slire ved foten. Den har frie skiver som forblir hvite selv når sporene modnes.

De gule til gulgrå hudlappene på hatten sitter nokså løst. Fargenyansene i hatten er alt fra gulbrune til tobakksbrune eller gråbrune. Det indre hylsteret som hos unge sopper dekker skivene, løsner fra hattkanten etterhvert som den bres utover, og blir hengende igjen som en kraftig ring på stilken. Det ytre hylsteret som danner hudlappene på hatten når det sprekker, sitter også igjen ved stilken som en slire, og sitter som skjellkranser omkring den. 

På grunn av likheten med rød fluesopp har den også vært beskrevet som en fargevariant av den, under navnet A. muscaria var. regalis.

Referanser

Eksterne lenker 
 

Giftige sopper
Fluesopper